Sewe Wits-studente sterf in ongelukUniversiteit van die Witwatersrand Sewe studente aan die Universiteit van die Witwatersrand is Sondagaand in ŉ ongeluk in Limpopo oorlede. “Ses studente is beseer en na ŉ hospitaal geneem vir verdere behandeling,” het die universiteit in ŉ verklaring bevestig. Een Wits-student het in ŉ motor agter die minibustaxi gery waarin die studente vervoer is, toe die ongeluk plaasgevind het. Die studente het ŉ gebedsbyeenkoms in Limpopo bygewoon. “Die besonderhede is nog nie duidelik nie en die universiteit het ŉ span na die toneel gestuur om verdere inligting te bekom en die familie en vriende van die slagoffers te ondersteun,” lui die verklaring. “Die studentedekaan en prof. Adam Habib, visekanselier en hoof van die universiteit, is ook op pad na Limpopo.” Die universiteit betoon sy medelye aan die naasbestaandes.